Paartjie op kleinhoewe buite Nelspruit aangevalDie koeël is by die vrou se kleintoontjie in en by haar hak uit (Foto aan Maroela Media verskaf) ŉ Paartjie, veral bekend dat hulle slangvangers is, is Saterdagaand omstreeks 22:45 op ŉ kleinhoewe buite Nelspruit deur drie gewapende mans oorval. Amanda Celliers, ŉ vriendin van die paartjie wat anoniem wil bly, het gesê die man en vrou, in hul 40’s, bly op ŉ kleinhoewe net langs Makro, op die R40 op pad na Witrivier. Die kleinhoewe is omring met elektriese heinings. “Die man wou die honde uitvat, en net toe hy die deur oopmaak, het drie gewapende mans hom oorval,” het Celliers verduidelik. “Hy het probeer om terug te baklei.” Die vrou het aan Celliers gesê sy het een van die mans in die oë gekyk, maar hy het byna leweloos na haar teruggestaar en op haar begin skiet. “Sy het probeer weghardloop, en een van die koeëls het haar in haar kleintoontjie getref en dit is by haar hak uit.” Die paartjie het gesê die honde het só groot geskrik dat hulle weggehardloop het. Hulle is later eers in die bosse gevind waar hulle weggekruip het. Die vrou is in die hospitaal opgeneem om behandeling te kry vir haar voet. Sy is Sondagaand ontslaan en sterk aan by die huis. Die man is nie só beseer dat hy in ŉ hospitaal opgeneem moes word nie. Die paartjie het baie slange in die huis en daar is oral buite die huis waarskuwings aangebring, maar dit het nie die aanvallers afgeskrik nie. Die man het Maandag aan Maroela Media bevestig hy en sy vrou is op soek na ander blyplek. “Hulle het in November verlede jaar ook by ons ingebreek terwyl ons slaap. Ek is nie bereid om vir ŉ derde voorval te wag nie,” het hy gesê. Kapt Dawie Pretorius, woordvoerder van die polisie, het die voorval aan Maroela Media bevestig. “Tydens die gestoeiery tussen die man en die inbrekers is skote gevuur en die vrou is in haar voet getref,” het hy gesê. “Die aanvallers het gevlug sonder om enigiets te buit. Niemand is nog in verband met die voorval in hegtenis geneem nie.”